Κρίστοφερ Λι

μικρογραφία|260x260εσ|Σε στιγμιότυπο της ταινίας ''Η μάσκα του Φράνκενσταϊν'' (1957)
alt=|Ο Λι στον ρόλο του κόμητα Δράκουλα, στην πρώτη ταινία του 1958|μικρογραφία
μικρογραφία|260x260εσ|Στην ταινία ''Η επιστροφή του Σέρλοκ Χολμς'' (1959)μικρογραφία|260x260εσ|Ενσαρκώνοντας τον ομώνυμο ρόλο στην ταινία ''Ρασπούτιν, ο δαίμων της Ρωσίας'' (1966)
μικρογραφία|260x260εσ|Σε στιγμιότυπο της ταινίας ''Ενσαρκωμένος Σατανάς'' (1969)
μικρογραφία|260x260εσ|Με τον Πίτερ Κάσινγκ (δεξιά) σε σκηνή της ταινίας ''Δολοφονία στο εξπρές του τρόμου'' (1973)
Ο **(σερ) Κρίστοφερ Φρανκ Καραντίνι Λι** (αγγλικά: *(Sir) Christopher Frank Carandini Lee*, 27 Μαΐου 1922 – 7 Ιουνίου 2015) ήταν Άγγλος ηθοποιός, τραγουδιστής και συγγραφέας. Ο Λι, υποδυόταν αρχικά ρόλους κακών και έγινε ευρύτερα γνωστός για τον ρόλο του κόμητα Δράκουλα στη σχετική σειρά ταινιών της Hammer Horror. Υποδύθηκε επίσης τον Φρανσίσκο Σκαραμάνγκα στην ταινία του Τζέιμς Μποντ, με τίτλο *[[Τζέιμς Μποντ, πράκτωρ 007: Ο Άνθρωπος με το Χρυσό Πιστόλι|Ο άνθρωπος με το χρυσό πιστόλι]]*  (1974) και τον Σάρουμαν στην τριλογία του *[[Ο Άρχοντας των Δαχτυλιδιών (σειρά ταινιών)|Άρχοντα των δαχτυλιδιών]]* (2001-2003) και στην τριλογία του *[[Χόμπιτ: Ένα Αναπάντεχο Ταξίδι|Χόμπιτ]]* (2012-2014). Επίσης, έπαιξε τον ρόλο του κόμητα Ντούκου στα τελευταία δύο φιλμ της πρίκουελ τριλογίας του *[[Star Wars]]* (2002 και 2005).

## Βιογραφία

### Πρώτα χρόνια και πόλεμος
Ο Κρίστοφερ Λι γεννήθηκε στο Μπελγκρέβια του δυτικού Λονδίνου. Είναι ιταλικής καταγωγής και θεωρούνταν απόγονος του Καρλομάγνου. Φοίτησε στο αγγλικό κολέγιο του Ουέλινγκτον, όπου έμαθε αρχαία Ελληνικά και Λατινικά. Αργότερα, έμαθε επίσης και Γαλλικά, Ισπανικά, Γερμανικά και Ιταλικά, ενώ επίσης κατείχε σε έναν βαθμό και τα Ρωσικά, Σουηδικά και τα Κινέζικα. Το 1939, μήνες πριν την έναρξη του Β' Παγκοσμίου Πολέμου, έζησε για λίγο καιρό στο Παρίσι, όπου έγινε αυτόπτης μάρτυρας της τελευταίας δημόσιας εκτέλεσης με γκιλοτίνα. Το 1939, έλαβε μέρος, ως εθελοντής, στον Σοβιετοφινλανδικό Πόλεμο, με την πλευρά των Φινλανδών, ενώ αργότερα, επέστρεψε στην Αγγλία και φαίνεται πως συμμετείχε ενεργά στον Β' Παγκόσμιο πόλεμο σε ειδικές επιχειρησιακές ομάδες. 

Για τα χρόνια του στον στρατό ο ίδιος δήλωνε *"Έχω ήδη επιφορτιστεί με πολλά μυστικά κατά τη διάρκεια του Β' Παγκοσμίου Πολέμου. Έχω υπογράψει την Επίσημη Μυστική Πράξη, που με δεσμεύει για μια ζωή. Οπότε αν μου ζητηθεί να κρατήσω κάτι μυστικό, θα το πάρω στον τάφο μου".* Αργότερα υπηρέτησε ως αξιωματικός πληροφοριών της RAF στην Αφρική. Λόγω προβλημάτων όρασης, δεν μπόρεσε να ενταχθεί στην αεροπορία ως ιπτάμενος.

### Καριέρα στον κινηματογράφο
Με το τέλος του πολέμου άρχισε να ασχολείται με τον κινηματογράφο και η πρώτη ταινία στην οποία έλαβε μέρος ονομαζότανε *Corridor of Mirrors* (1948). Μέχρι το 1957 είχε παίξει ήδη σε 37 ταινίες και 11 σειρές, μεταξύ των οποίων και οι *[[Άμλετ (ταινία 1948)|Άμλετ]]* (1948) του Λόρενς Ολίβιε και *Μουλέν Ρουζ* (1952), έχοντας όμως μικρούς ρόλους. Εκείνο το έτος (1957), υποδύθηκε το τέρας του Φρανκενστάιν στην ταινία με τίτλο *Η μάσκα του Φρανκενστάιν*. Την επόμενη χρονιά (1958), έπαιξε τον ρόλο του κόμητα Δράκουλα στην ομώνυμη ταινία. Το 1959 συμμετείχε στην κινηματογραφική ταινία *Η επιστροφή του Σέρλοκ Χολμς*, στον ρόλο του σερ Χένρι Μπάσκερβιλ, με τον Πίτερ Κάσινγκ να έχει τον ρόλο του Σέρλοκ Χολμς, ενώ έπαιξε και στην ταινία τρόμου *Ο βρικόλακας των πυραμίδων*. 

Το 1962 έπαιξε ξανά σε ταινία Σέρλοκ Χολμς, που είχε το όνομα *Ο Σέρλοκ Χολμς σε παγίδα θανάτου*, όπου είχε τον ρόλο του Σέρλοκ. Το 1966 υποδύθηκε τον Ρασπούτιν στην ταινία *Ρασπούτιν, ο δαίμων της Ρωσίας*. Το 1970 θα κάνει την εμφάνισή του σε τρίτη ταινία του Σέρλοκ Χολμς *(Η ιδιωτική ζωή του Σέρλοκ Χολμς.)*, στον ρόλο του Μάικροφτ Χολμς αδερφού του Σέρλοκ, όμως την δεκαετία του 60 και μέχρι το 1972 θα γίνει γνωστός για τον ρόλο του Δράκουλα τον οποίο έπαιξε στην σειρά ταινιών της Hammer Horror που ακολούθησαν την ταινία του 1958. Συνολικά έπαιξε τον ρόλο του Δράκουλα σε 7 ταινίες. Ήτανε ένας ρόλος που έμελλε να στιγματίσει τον Λι για ολόκληρη την καριέρα του. Άλλες αξιόλογες ταινίες στις οποίες πήρε μέρος την δεκαετία του 1960 ήταν οι *Μια κραυγή μέσα στη νύχτα* (1961), *Αίμα στο κόκκινο ποτάμι* (1962) και *Η ερωμένη του διαβόλου* (1968).

Το 1973 θα έχει πρωταγωνιστικό ρόλο στη ταινία τρόμου *[[Το καταραμένο σκιάχτρο]]*, η οποία θεωρείται η καλύτερη ταινία του. Το 1974 υποδύθηκε τον Φρανσίσκο Σκαραμάνγκα στην ταινία *[[Τζέιμς Μποντ, πράκτωρ 007: Ο Άνθρωπος με το Χρυσό Πιστόλι|Ο άνθρωπος με το χρυσό πιστόλι]]*,  όπου συνεργάστηκε με τους Ρότζερ Μουρ και Μπριτ Έκλαντ. Το 1979 έπαιξε στην κωμική ταινία με τίτλο *1941: Από που πάνε για το Χόλιγουντ, παρακαλώ;*, σε σκηνοθεσία του Στίβεν Σπίλμπεργκ. Το 1981 έπαιξε στην ταινία *Σαλαμάνδρα* με συμπρωταγωνιστές τους Φράνκο Νέρο και τον Άντονι Κουίν, καθώς και στην ταινία *Οφθαλμόν αντί οφθαλμού* όπου συνεργάστηκε με τον Τσακ Νόρις. Το 1983 συνεργάστηκε με τους φίλους του Βίνσεντ Πράις και Πίτερ Κάσινγκ στην ταινία τρόμου *House of the Long Shadows*. Τα επόμενα χρόνια θα συμμετάσχει σε αρκετές ταινίες χωρίς όμως να έχει κάποιο μεγάλο ρόλο. Το 1998 θα ερμηνεύσει τον Μοχάμεντ Αλί Τζίνα, ιδρυτή του Πακιστάν, στην ταινία *Jinnah*, που ο ίδιος θεώρησε ότι ήταν η καλύτερη ερμηνεία του.

Από το 2000 και μετέπειτα, ο Λι θα επιστρέψει στους μεγάλους ρόλους, υποδυόμενος τον κόμητα Ντούκου στην πρίκουελ τριλογία του *[[Star Wars: Η Δύναμη Ξυπνάει|Star Wars]]* (2002 και 2005) και τον Σάρουμαν στις τριλογίες του *[[Ο Άρχοντας των Δαχτυλιδιών (σειρά ταινιών)|Άρχοντα των δαχτυλιδιών]]* (2001-2003) και *[[Χόμπιτ: Ένα Αναπάντεχο Ταξίδι|Χόμπιτ]]* (2012-2014). Παράλληλα, θα παίξει σε αρκετές ταινίες του Τιμ Μπάρτον, όπως στον *[[Ο μύθος του ακέφαλου καβαλάρη|Μύθο του ακέφαλου καβαλάρη]]* (1999), *[[Η Νεκρή Νύφη|Η νεκρή νύφη]]* (2005), *Η Αλίκη επιστρέφει στη Χώρα των Θαυμάτων* *(Alice in Wonderland)* (2010) και *Dark Shadows* (2012), όπου θα έχει για συμπρωταγωνιστή τον Τζόνι Ντεπ. Η μεγαλύτερη επιτυχία της συνεργασίας των τριών θα έρθει με την ταινία *[[Ο Τσάρλι και το Εργοστάσιο Σοκολάτας (ταινία)|Ο Τσάρλι και το εργοστάσιο σοκολάτας]]* (*Charlie and the chocolate factory*) (2005), όπου ο Λι υποδύθηκε τον δρα Γουίλμπουρ Γουόνκα, πατέρα του Γουίλι Γουόνκα (Τζόνι Ντεπ). 

Το 2008 θα συνεργαστεί ξανά με μερικούς από τους ηθοποιούς του *Star Wars* στην ταινία κινουμένων σχεδίων *[[Star Wars: Ο Πόλεμος των Κλώνων (ταινία)|Star Wars: Ο πόλεμος των κλώνων]]*, όπου θα δανείσει την φωνή του στον ρόλο που είχε υποδυθεί στο παρελθόν, αυτόν του κόμητα Ντούκου, ενώ το επόμενο έτος θα έχει για συμπρωταγωνιστή τον Κόλιν Φάρελ στην ταινία *Στιγμιότυπα πολέμου* (*Triage*). Το 2011 θα συνεργαστεί με τον Μάρτιν Σκορσέζε στην ταινία *Hugo*, ενώ από το 2013 και μετά συμμετείχε σε ταινίες με μικρότερους ρόλους. Τελευταία του εμφάνιση ήταν στην ταινία *[[Χόμπιτ: Η Μάχη των Πέντε Στρατών|Χόμπιτ: Η μάχη των πέντε στρατών]]* (2014), όπου υποδύθηκε τον Σάρουμαν. Ωστόσο, δάνεισε την φωνή του σε τρεις ακόμα ταινίες. Αυτές είναι οι: *Angels in Notting Hill* (2015), *The Hunting of the Snark* (2016) και στο τηλεοπτικό ντοκιμαντέρ *The Time War*. 

Εκτός από τις ταινίες, είχε προσφέρει τις υπηρεσίες του ως ηθοποιός σε μεγάλο αριθμό τηλεοπτικών σειρών, ενώ επίσης δάνεισε τη φωνή του σε χαρακτήρες πολλών ηλεκτρονικών παιχνιδιών και βιντεοπαιχνιδιών.

### Τηλεόραση
Στις τηλεοπτικές σειρές που συμμετείχε αξίζει να αναφερθούν οι ρόλοι του στην μεταφορά του έργου *[[Ιβανόης]]*, όπου έπαιξε στην σειρά του 1958 στον ρόλο του σερ Ότο, καθώς και στην σειρά του 1997 στον ρόλο του Lucas de Beaumanoir. Επίσης, επέστρεψε στον ρόλο του Σέρλοκ Χολμς το 1991-1992 στα τηλεοπτικά έργα *Sherlock Holmes and the leading lady* και *Incident at Victoria falls*, ενώ είχε τον ρόλο του μάντη Τειρεσία στην τηλεοπτική σειρά *Οδυσσέας* (1997), όπου συνεργάστηκε, μεταξύ άλλων, με τους Έλληνες ηθοποιούς Γιώργο Βογιατζή και Ειρήνη Παππά.

### Ρεκόρ Γκίνες
Ως ηθοποιός, ο Κρίστοφερ Λι κατείχε ορισμένα ρεκόρ Γκίνες. Ορισμένα από αυτά είναι τα εξής: *Περισσότερες εμφανίσεις σε ταινίες και σειρές* (244 στο σύνολο, το 2007), *Ψηλότερος ηθοποιός σε πρωταγωνιστικό ρόλο*, *Ηθοποιός με τις περισσότερες μάχες με σπαθί* και *Ο γηραιότερος ηθοποιός που δανείζει την φωνή του σε βιντεοπαιχνίδι*.

### Προσωπική ζωή και άλλες ασχολίες
Στην μακρά καριέρα του ως ηθοποιός, γνώρισε και έγινε φίλος με αρκετούς άλλους αστέρες της τέχνης, όπως οι Τζακ Νίκολσον, Μάρλον Μπράντο, Όλιβερ Ριντ, Βίνσεντ Πράις και Πίτερ Κάσινγκ. Η συνεργασία του Λι με τον Τιμ Μπάρτον τον έφερε κοντά στον Τζόνι Ντεπ, και οι δυο τους έγιναν πολύ καλοί φίλοι.

Ο Λι χρίστηκε *[[Βρετανικό Σύστημα Τιμών|ιππότης]]* (*sir-σερ*) για τις υπηρεσίες του στο δράμα το 2009. Το 2011 έλαβε το *Βραβείο Μέλους Βρετανικής Ακαδημίας Κινηματογράφου* και το 2013 το βραβείο του *[[Βρετανικό Ινστιτούτο Κινηματογράφου|Βρετανικού Ινστιτούτου Κινηματογράφου]]*. Συνολικά στην καριέρα του κέρδισε 25 βραβεία.

Αξιοσημείωτος για τη βαθιά φωνή του, ο Λι ήταν επίσης γνωστός για τις ικανότητές του ως τραγουδιστής. Ηχογράφησε διάφορες όπερες μεταξύ των ετών 1986 και 1998 και συμμετείχε στο συμφωνικό μέταλ άλμπουμ *[[Charlemagne: By the Sword and the Cross]]* το 2010, έχοντας ήδη συνεργαστεί με μέταλ συγκροτήματα από το 2005. Το επίσης χέβι μέταλ άλμπουμ στο οποίο συμμετείχε, *[[Charlemagne: The Omens of Death]]*, κυκλοφόρησε στις 27 Μαΐου 2013. Το 2010 τιμήθηκε με το βραβείο *"Spirit of Metal"*. Εκτός από τον κινηματογράφο και την μουσική, ασχολήθηκε και με την συγγραφή βιβλίων. Μεταξύ των συγγραμμάτων που έγραψε, είναι και η αυτοβιογραφία του, που κυκλοφόρησε το 2003 με τίτλο *Lord of Misrule: The Autobiography of Christopher Lee*.

Απεβίωσε στις 7 Ιουνίου 2015 στις 08:30 στο νοσοκομείο Τσέλσι εντ Γουεστμίνστερ, λίγες ημέρες αφότου γιόρτασε τα 93α γενέθλιά του. Εισήχθη στο νοσοκομείο με αναπνευστικά προβλήματα και νοσηλευόταν για τρεις εβδομάδες. Τελικά απεβίωσε λόγω εμφράγματος. Ο θάνατός του ανακοινώθηκε λίγες ημέρες αργότερα, ύστερα από επιθυμία της συζύγου του, ώστε να ενημερωθούν πρώτα όλα τα μέλη της οικογένειάς του. 

Ήταν παντρεμένος με την Δανέζα Μπιργκίτ Κρόνκε και είχαν μία κόρη.

## Φιλμογραφία

## Παραπομπές


## Εξωτερικοί σύνδεσμοι
*
* Tim Walker, "‘Never be terrible in a terrible movie’", *The Spectator*, 31 May 2006
* Victoria Lindrea, "Christopher Lee on the making of legends", BBC News, 11 October 2004
* Bizarre Magazine interview 
* Concerning his role in ''The Lord of the Rings'' movies
* Guardian Unlimited Profile
* Starwars.com interview in which he mentions work with SOE
* Christopher Lee interview 2007
* Christopher Lee at FEARnet
* Locarno interview
* BBC profile
* Κρίστοφερ Λι
* Christopher Lee - filmography
* Τα δύο τέρατα
* Ο Τζόνι Ντεπ αποχαιρετά τον Κρίστοφερ Λι
* Christopher Lee awards
* Christopher Lee record guinness
* Πέθανε ο Κρίστοφερ Λι

Κατηγορία:Άγγλοι ηθοποιοί φωνής
Κατηγορία:Άγγλοι ηθοποιοί κινηματογράφου
Κατηγορία:Άγγλοι τραγουδιστές
Κατηγορία:Άγγλοι ηθοποιοί τηλεόρασης
Κατηγορία:Άγγλοι ηθοποιοί θεάτρου